ปภ. แจ้ง 3 จังหวัดภาคใต้ เฝ้าระวังสถานการณ์คลื่นลมแรง ตั้งแต่วันนี้จนถึง 6 กรกฎาคมนี้
กรมป้องกันและบรรเทาสาธารณภัย ติดตามสภาวะอากาศ ประกอบกับกรมอุตุนิยมวิทยาได้มีประกาศฉบับที่ 1 แจ้งว่า มรสุมตะวันตกเฉียงใต้ที่พัดปกคลุมทะเลอันดามัน ภาคใต้และอ่าวไทย มีกำลังค่อนข้างแรง ทำให้คลื่นลมบริเวณทะเลอันดามันตอนบน มีกำลังค่อนข้างแรง โดยมีคลื่นสูง 2-3 เมตร บริเวณที่มีฝนฟ้าคะนองคลื่นสูงมากกว่า 3 เมตร ส่วนบริเวณอ่าวไทยตอนบน มีคลื่นสูงประมาณ 2 เมตร บริเวณที่มีฝนฟ้าคะนองคลื่นสูงมากกว่า 2 เมตร ปภ. จึงได้แจ้ง 3 จังหวัดภาคใต้ ได้แก่ ระนอง พังงาและภูเก็ต เฝ้าระวังสถานการณ์ ตั้งแต่วันนี้ (3 ก.ค.65) จนถึงวันที่ 6 กรกฎาคม 2565 พร้อมประสานองค์กรปกครองส่วนท้องถิ่นแจ้งเตือนประชาชนในพื้นที่เสี่ยงภัย รวมถึงนำเครื่องมือเครื่องจักรกลด้านสาธารณภัยและเจ้าหน้าที่ปฏิบัติการเข้าประจำจุดเสี่ยงพร้อมเผชิญเหตุและช่วยเหลือประชาชนทันที เน้นย้ำทุกหน่วยงานดำเนินการตามแผนเผชิญเหตุอย่างเคร่งครัด สำหรับประชาชนในพื้นที่เสี่ยงภัยติดตามพยากรณ์อากาศและข้อมูลข่าวสารจากทางราชการอย่างใกล้ชิด โดยเฉพาะนักท่องเที่ยว ชาวเรือ และผู้ประกอบการเดินเรือ ขอให้ปฏิบัติตามคำแนะนำอย่างเคร่งครัด